
Galíciai lengyelek és a Resolutios program (1866-1870)

Dolgozatom célja az 1772-ben a Habsburg Birodalomhoz csatolt Galícia története egyik legfontosabb eseményének, az 1868. szeptember 20-án elfogadott Rezolúciós határozat keletkezésének és tartalmának bemutatása. A határozat fontossága abból ered, hogy szerzői pontokba foglalták a tartomány vezetésében irányító szerepet játszó lengyel politikusok autonómia követeléseit, amivel hosszú időre meghatározták a Birodalom vezetéséhez fűződő viszonyukat.
A kutatás során felhasználtam a Pesti Napló 1866 és 1870 között megjelent számait, melyek kiegészítették a Galícia történetére vonatkozó szegényes, magyar nyelven hozzáférhető szakirodalmat. A vizsgált időszakban legnagyobb példányszámban megjelenő lap cikkei ugyanakkor lehetővé tették számomra a korabeli közvélemény egy része felfogásának megismerését is a galíciai autonómia törekvésekre vonatkozóan.
A dolgozat első részében bemutatom a témával kapcsolatban rendelkezésre álló szakirodalmat, majd röviden vázolom a tartomány történetét 1772 és 1866 között. A következő fejezetben az 1866-ban bekövetkező változásokat mutatom be a Habsburg Birodalmon belül, nagy hangsúlyt fektetve a galíciai autonómiatörekvések kezdetére. Az 1867-es. esztendő történéseinek bemutatása alkotja a következő egységet, amelynek keretében a kiegyezési tárgyalások hatását elemzem a lengyel politikusok állásfoglalására.
Ezután térek rá az 1868-as év tárgyalására, amikor a Rezolúciós határozatot elfogadta a lembergi szejm. Részletesen bemutatom a határozat keletkezésének előzményeit és pontjait, utalva azok megvalósíthatóságának lehetőségeire. Az utolsó részben az 1869 és 1870-es esztendőnek a Rezolúciós határozattal kapcsolatos vitáit, és a galíciai autonómiaért folyó küzdelem eredményeit mutatom be.
Összefoglalva: a dolgozat rövid áttekintést nyújt egy, a magyar történetírásban kevéssé ismert eseményről, amely hosszú időre meghatározta Galícia és az ott élő lengyelek helyzetét az Osztrák-Magyar Monarchiában.



